31995R2898
L 304/17
JURNALUL OFÍCIAL AL UNIUNII EUROPENE
REGULAMENTUL (CE) NR. 2898/95 AL COMISIEI
din 15 decembrie 1995
privind verificarea conformității cu standardele de calitate pentru banane
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), astfel cum a fost modificată ultima dată prin Regulamentul (CE) nr. 3290/94 (2), în special articolul 4,
întrucât, în temeiul articolelor 2-4 din Regulamentul (CEE) nr. 404/93, Regulamentul Comisiei (CE) nr. 2257/91 (3) stabilește standardele de calitate pentru bananele ce trebuie livrate consumatorului în stare proaspătă; întrucât aceste standarde de calitate se aplică bananelor importate din țări terțe în etapa de punere în liberă circulație, bananelor originare din Comunitate în etapa primei debarcări într-un port comunitar și bananelor livrate consumatorului în stare proaspătă în regiunea de producție, în etapa părăsirii unității de ambalare;
întrucât ar trebui adoptate măsuri pentru a se asigura aplicarea uniformă a reglementărilor, în special cu privire la controalele de conformitate;
întrucât, ținându-se cont de natura produselor foarte perisabile și de practicile comerciale și procedurile de inspecție folosite în comerț, ar trebui stabilit ca efectuarea controalelor de conformitate să fie realizată în principal în etapa în care se referă standardele, așa cum este stabilit în al doilea paragraf de la articolul 1 din Regulamentul (CE) nr. 2257/94;
întrucât un produs care a satisfăcut controalele în etapa menționată anterior este considerat conform standardelor; întrucât această evaluare ar trebui să nu aducă atingere nici unui control neanunțat efectuat ulterior, până în etapa de coacere în depozit;
întrucât controalele privind conformitatea nu trebuie să fie sistematice, ci aleatorii, prin evaluarea unui eșantion global prelevat în mod aleatoriu din lotul selectat pentru controlul organismului competent și presupus a fi reprezentativ pentru acel lot; întrucât, în acest scop, având în vedere practica și experiența acumulată în acest sector ar trebui să se aplice dispozițiile corespunzătoare ale Regulamentului (CEE) nr. 2251/92 al Comisiei din 29 iulie 1992 privind inspecția calității fructelor și legumelor proaspete (4), modificat ultima dată de Regulamentul (CE) nr. 3148/94 (5);
întrucât în comerțul cu banane se manifestă o concurență puternică; întrucât comercianții în cauză au introdus ei înșiși controale stricte; întrucât, de aceea, controalele nu ar trebui să fie efectuate în etapa impusă comercianților care oferă garanții potrivite cu privire la personal și facilitățile de manipulare și care pot garanta că bananele pe care le comercializează în Comunitate se conformează cu standardele comunitare; întrucât aceste exceptări trebuie să fie acordate de statele membre pe teritoriul cărora trebuie să se efectueze controalele; întrucât aceste exceptări trebuie retrase când standardele și condițiile cu privire la acestea nu sunt satisfăcute;
întrucât, în vederea efectuării controalelor, comercianții în cauză trebuie să furnizeze informații agențiilor competente;
întrucât certificatul de conformitate eliberat după efectuarea controalelor ar trebui să nu constituie un document de însoțire pentru banane până în etapa finală de comercializare, ci un document de dovedire a conformității bananelor cu standardele comunitare până în etapa de coacere în depozit, în conformitate cu domeniul de aplicare al standardului, ce trebuie prezentat la cererea autorităților competente; întrucât ar trebui subliniat faptul că bananele care nu se conformează cu standardele stabilite în Regulamentul (CE) nr. 2257/94 nu pot fi comercializate în vederea consumului în stare proaspătă în Comunitate;
întrucât Comitetul de gestiune pentru banane nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Statele membre efectuează controale în conformitate cu prezentul regulament pentru a verifica dacă bananele care intră sub incidența codului NC ex 0803 destinate livrării către consumator în stare proaspătă se conformează cu standardele de calitate stabilite în Regulamentul (CE) nr. 2257/94.
Articolul 2
Bananele produse în Comunitate sunt supuse unui control privind conformitatea cu standardele de calitate comunitare, înainte de încărcarea într-un mijloc de transport în vederea comercializării în stare proaspătă. Aceste controale pot fi efectuate la unitatea de ambalare.
Bananele care se comercializează în afara regiunii lor de producție se supun controalelor neanunțate atunci când sunt descărcate pentru prima dată în alt loc din Comunitate.
Controalele prevăzute în paragrafele precedente se efectuează sub rezerva aplicării articolul 7.
Articolul 3
Înainte de punerea în liberă circulație, bananele importate din țări terțe se supun controalelor privind conformitatea lor cu standardele de calitate comunitare, în statul membru în care sunt descărcate pentru prima dată în Comunitate, sub rezerva aplicării articolului 7.
Articolul 4
(1) Controalele de conformitate se efectuează conform articolelor 2 și 3, cu excepția alineatului (7) din Regulamentul (CEE) nr. 2251/92.
(2) Pentru produsele care, din motive tehnice, nu pot fi controlate cu privire la conformitate în momentul primei descărcări în Comunitate, controalele se efectuează ulterior, cel mai târziu la sosirea în depozitul de coacere și în orice caz, cu privire la produsele importate din țări terțe, înainte de punerea în liberă circulație.
(3) La finalizarea controalelor de conformitate, se eliberează un certificat întocmit în conformitate cu anexa I, pentru marfa a cărei conformitate cu standardele a fost certificată.
Certificatul de inspecție eliberat pentru bananele originare din țări terțe se prezintă autorităților vamale pentru punerea acestor produse în liberă circulație în Comunitate.
(4) În cazul neconformității, se aplică articolul 3 alineatul (9) et seq. din Regulamentul (CEE) nr. 2251/92.
(5) Dacă autoritatea competentă nu a inspectat o anumită marfă, aceasta își aplică ștampila oficială pe notificarea prevăzută în articolul 5 sau, în lipsa acesteia, în cazul produselor importate, aceasta informează în timp util autoritățile vamale prin orice alte mijloace adecvate.
(6) Comercianții furnizează toate facilitățile solicitate de agenția competentă pentru efectuarea verificărilor, conform prezentului regulament.
Articolul 5
Comerciantul în cauză sau reprezentantul său, care nu se califică pentru exceptările prevăzute în articolul 7, furnizează agenției competente în timp util toate informațiile necesare pentru identificarea loturilor și informații detaliate privind locul și data ambalării și expedierii pentru bananele recoltate în Comunitate, locul și data planificate pentru descărcare în Comunitate pentru bananele din țările terțe sau din regiunile de producție ale Comunității și livrările la depozitele de coacere pentru bananele care nu pot fi controlate atunci când sunt descărcate pentru prima dată în Comunitate.
Articolul 6
(1) Controalele de conformitate se efectuează de către departamentele sau agențiile desemnate de autoritățile naționale competente. Aceste agenții trebuie să prezinte garanții adecvate pentru efectuarea acestor controale, în special cu privire la echipament, calificare și experiență.
(2) Autoritățile naționale competente pot să delege responsabilitatea pentru efectuarea controalelor, organismelor private aprobate în acest scop care:
(a)
au inspectori care au urmat un curs de perfecționare recunoscut de autoritatea competentă;
(b)
posedă echipamentul și facilitățile necesare pentru efectuarea verificărilor și analizelor necesare controalelor și
(c)
dețin facilitățile adecvate pentru comunicarea informațiilor.
(3) Autoritățile competente verifică periodic executarea și eficacitatea controalelor. Acestea retrag autorizația atunci când descoperă anomalii sau nereguli care ar putea afecta executarea corectă a controalelor sau când cerințele nu mai sunt satisfăcute.
Articolul 7
(1) Comercianții care comercializează banane cultivate în Comunitate sau banane importate din țări terțe nu fac obiectul controalelor de conformitate cu standardele de calitate în etapele prevăzute în articolul 2 și 3 atunci când:
(a)
dețin personal experimentat în standarde de calitate și facilități de manipulare și inspecție;
(b)
țin evidența operațiunilor pe care le efectuează și
(c)
prezintă garanții că bananele pe care le comercializează se conformează, din punct de vedere al calității, cu standardele Comunității.
Comercianții exceptați de la controale obțin un certificat de exceptare, în conformitate cu specimenul prezentat în anexa II.
(2) Exceptarea de la controale se acordă, la cererea comerciantului respectiv, de către departamentele de inspecție sau agențiile desemnate de autoritățile naționale competente, fie ale statului membru producător, pentru bananele comercializate în regiunea de producție a Comunității, fie de statul membru de descărcare, pentru bananele din Comunitate comercializate în alt loc în Comunitate și bananele importate din țări terțe. Exceptarea de la controale se acordă pentru o perioadă maximă de trei ani și se reînnoiește. Această exceptare se aplică întregii piețe comunitare pentru produsele descărcate în statul membru care a acordat exceptarea.
Departamentele sau agențiile respective retrag exceptarea atunci când constată anomalii sau nereguli care ar putea afecta conformitatea bananelor cu standardele sau când condițiile stabilite în alineatul (1) nu mai sunt satisfăcute. Retragerea este temporară sau permanentă, în conformitate cu gravitatea deficiențelor detectate.
Statele membre creează un registru al comercianților de banane exceptați de la controale, le alocă un număr de înregistrare și iau măsurile necesare pentru diseminarea acestor informații.
(3) Departamentele competente sau agențiile statelor membre verifică periodic calitatea bananelor comercializate de comercianții prevăzuți în alineatul (1) și concordanța cu condițiile stabilite. Comercianții exceptați furnizează, de asemenea, toate facilitățile necesare pentru efectuarea acestor verificări.
Acestea comunică la Comisie lista comercianților cărora li s-a acordat exceptarea prevăzută în prezentul articol și orice retrageri ale exceptării.
Articolul 8
Prezentul regulament se aplică fără să aducă atingere controalelor la fața locului neanunțate, efectuate ulterior, până în etapa de coacere în depozit.
Articolul 9
Prezentul regulament intră în vigoare la 1 aprilie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 1995.